### NN 156/2022 (30.12.2022.), Odluka o općinskim porezima Općine Jalžabet

Općina Jalžabet

2553

Na temelju članka 20. stavka 1. i članka 42. stavka 1. Zakona o lokalnim porezima (»Narodne novine« broj 115/2016, 101/17 i 114/22) i članka 21. Statuta Općine Jalžabet (»Službeni vjesnik Varaždinske županije« broj 31/09, 28/13, 10/15 i 17/21) Općinsko vijeće Općine Jalžabet na sjednici održanoj 20. prosinca 2022. godine donosi

ODLUKU

O OPĆINSKIM POREZIMA OPĆINE JALŽABET

I. OPĆE ODREDBE

Članak 1.

Ovom Odlukom utvrđuju se vrste lokalnih poreza koji se uvode za područje Općine Jalžabet, visina stope poreza na potrošnju i nadležno porezno tijelo za utvrđivanje i naplatu poreza, visina poreza na kuće za odmor i nadležno porezno tijelo za utvrđivanje i naplatu poreza, visina poreza na korištenje javnih površina i porezno tijelo za utvrđivanje i naplatu poreza.

II. VRSTE POREZA

Članak 2.

Općinski porezi su:

1. porez na potrošnju

2. porez na kuće za odmor

3. porez na korištenje javnih površina.

1. Porez na potrošnju

Članak 3.

Porez na potrošnju plaća se po stopi od 3 %.

Članak 4.

Poslove u svezi s utvrđivanjem i naplatom poreza na potrošnju obavlja nadležna ispostava Porezne uprave.

2. Porez na kuće za odmor

Članak 5.

Porez na kuće za odmor plaća se u iznosu od 1,50 eura/m2 korisne površine kuće za odmor na području cijele Općine Jalžabet.

Članak 6.

Poslove u svezi s utvrđivanjem i naplatom poreza na kuće za odmor obavlja Jedinstveni upravni odjel Općine Jalžabet.

3. Porez na korištenje javnih površina

Članak 7.

Javnim površinama, u smislu ove Odluke, smatraju se javne površine određene posebnim zakonskim odredbama te utvrđene Odlukom o komunalnom redu, kao i neizgrađeno građevinsko zemljište u vlasništvu Općine.

Članak 8.

Za korištenje javnih površina utvrđuje se visina poreza na korištenje javnih površina kako slijedi:

|  |  |
| --- | --- |
| – Za korištenu javnu površinu do 6 m2 | 10 eura dnevno |
| – Za svaki daljnji m2 korištene javne površine | 2 eura dnevno |

Porez na korištenje javnih površina za prodaju putem pokretnih trgovina utvrđuje se u iznosu od 30 eura mjesečno po svakom vozilu kojim se obavlja djelatnost pokretne trgovine.

Članak 9.

U slučaju korištenja javnih površina u svrhu aktivnosti za humanitarnu, kulturnu, sportsku, prosvjetno-edukativnu djelatnost i ostale manifestacije ili obilježavanje određenih datuma koji su od interesa za Općinu izuzimaju se od obveze plaćanja poreza na korištenje javne površine.

Članak 10.

Obvezu plaćanja poreza na korištenje javne površine utvrđuje Jedinstveni upravni odjel Općine Jalžabet.

Članak 11.

Rješenje o razrezu poreza na korištenje javne površine donosi Jedinstveni upravni odjel Općine Jalžabet.

III. PROVEDBENE ODREDBE

Članak 12.

Poslovi utvrđivanja, evidentiranja, nadzora, naplate i ovrhe radi naplate općinskih poreza propisanih člankom 2. točkom 1. ove Odluke o porezima Općine Jalžabet prenose se na obavljanje nadležnoj ispostavi Porezne uprave, a u skladu sa odredbama Pravilnika kojim se utvrđuju uvjeti, opseg i naknada za obavljanje tih poslova.

Za obavljanje poslova iz stavka 1. ove Odluke Poreznoj upravi pripada naknada u iznosu od 5% od ukupno naplaćenih prihoda, a sukladno visini propisanoj Pravilnikom o uvjetima, opsegu i naknadi za obavljanje poslova utvrđivanja, evidentiranja, nadzora, naplate i ovrhe radi naplate poreza jedinica lokalne i područne (regionalne) samouprave (»Narodne novine« broj 1/17).

Porezna uprava dužna je Općini do 15. u mjesecu dostaviti zbirno izvješće o utvrđenim i naplaćenim porezima za prethodni mjesec.

Porezna uprava dužna je Općini dostaviti zbirno izvješće o saldu nenaplaćenih potraživanja općinskih poreza, i to:

– do 28. veljače tekuće godine sa stanjem na dan 31. 12. prethodne godine,

– do 31. srpnja tekuće godine sa stanjem na dan 30. 6. tekuće godine.

Nadležna Financijska agencija (FINA) zadužena za raspoređivanje javnih prihoda ovlaštena je za obračun naknade iz stavka 2. ovog članka i vršiti uplatu iste u državni proračun i do zadnjeg dana u mjesecu za protekli mjesec.

Poslove utvrđivanja, evidentiranja, nadzora, naplate i ovrhe radi naplate općinskih poreza propisanih člankom 2. točke 2. i 3. ove Odluke obavlja Jedinstveni upravni odjel Općine.

IV. PRIJELAZNE I ZAVRŠNE ODREDBE

Članak 13.

Glede utvrđivanja, naplate, povrata poreza, žalbenog postupka, zastare i prekršajnog postupka primjenjuju se odredbe zakona kojim je uređen opći porezni postupak osim ako je Zakonom o porezu na dohodak i Zakonom o lokalnim porezima ili Prekršajnim zakonom drugačije uređeno pa se primjenjuju odredbe tih zakona u postupcima utvrđivanja i naplate lokalnih poreza.

Članak 14.

Stupanjem na snagu ove Odluke prestaje važiti Odluka o općinskim porezima Općine Jalžabet (»Službeni vjesnik Varaždinske županije« broj 150/17).

Članak 15.

Ova Odluka stupa na snagu 1. siječnja 2023. godine, a objavit će u »Službenom vjesniku Varaždinske županije« i »Narodnim novinama«.

Klasa: 410-01/22-01/1

Urbroj: 2186-4-01-1-22-1

Jalžabet, 20. prosinca 2022.

Predsjednik Općinskog vijeća
 Siniša Sreček, v. r.